CELEX: 62008TN0359
Language: bg
Date: 2008-09-03 00:00:00
Title: Дело T-359/08: Жалба, подадена на 3 септември 2008 г. — Испания/Комисия

25.10.2008   
            
            
               BG
            
            
               Официален вестник на Европейския съюз
            
            
               C 272/45
            
         Жалба, подадена на 3 септември 2008 г. — Испания/Комисия
   (Дело T-359/08)
   (2008/C 272/89)
   Език на производството: испански
   Страни
   
      Жалбоподател: Кралство Испания (представител: г-н J. Rodríguez Cárcamo)
   
      Ответник: Комисия на Европейските общности
   Искания на жалбоподателя
   Кралство Испания иска от Първоинстанционния съд:
   
               —
            
            
               да не приложи „Насоки за определяне на приложимите в случаите на неспазване на правилата относно обществените поръчки финансови корекции към финансираните съвместно от структурните фондове и от Кохезионния фонд операции“ (COCOF 07/0037/03-ES окончателен от 29 ноември 2007 г.),
            
         
               —
            
            
               да отмени Решение C(2008) 3243 на Комисията на Европейските общности от 25 юни 2008 г., в частта, с която се намалява помощта от Кохезионния фонд за групата проекти № 2001.ES.16.C.P.E.045 (Управление на отпадъци в Galicia-2001) (група II), и
            
         
               —
            
            
               да се осъди Комисията на Европейските общности да заплати съдебните разноски.
            
         Правни основания и основни доводи
   Настоящият спор се отнася до четири подгрупи проекти, свързани с Плана за управление на твърдите градски отпадъци в Galicia. Първоначално предоставеното общностно финансиране възлиза за цялата група проекти на 80 % от подлежащите на субсидиране публични разходи.
   В писмо, изпратено от Комисията на жалбоподателя през април 2006 г., се предлагат корекции вследствие на установени от предходна проверка нередности. В заключението на този документ фигурират две предложения за финансова корекция. Първото от тях, свързано с нередовността, санкционирана с обжалваното решение, произтича от отклонение в критерия при каталогизирането на някои договори. По тази причина предложението за финансова корекция спада на 59 652,48 EUR.
   Влизането в сила, в края на 2007 г., на нови „Насоки за определяне на приложимите в случаите на неспазване на правилата относно обществените поръчки финансови корекции към финансираните съвместно от структурните фондове и от Кохезионния фонд операции“ води до утежняване на наложените в крайна сметка корекции, тъй като съдържащите се в тях критерии предполагат по-тежки корекции в сравнение с тези, които произтичат от прилагането на действащите до този момент Насоки.
   В подкрепа на исканията си жалбоподателят изтъква, на първо място, в съответствие с разпоредбата на член 241 от Договора ЕО, незаконосъобразността на гореспоменатите Насоки от 2007 г., като твърди, че същите противоречат на член 7, параграф 1 от Регламент (EО) № 1164/94 на Съвета от 16 май 1994 г. относно създаването на Кохезионен фонд и член 17 от Регламент (ЕО) № 1386/2002 на Комисията от 29 юли 2002 г. за определяне на подробни правила за прилагане на Регламент (ЕО) № 1164/94, доколкото, на първо място, Насоките се въздържат от определяне на точните финансови корекции, с други думи, тези, които отговаряли на неправомерния разход, който действително е в тежест на Фонда, на второ място, защото при определяне на корекциите на толкова високо ниво като базисна величина за изчисляването на корекцията се вземала прогнозата за разходите за възлагане на обществената поръчка, а не сертифицираните разходи — или при липса на такива — цената на договора за обществена поръчка.
   Насоките от 2007 г. нарушават също:
   
               —
            
            
               общия принцип на прозрачност, закрепен в член 255 от Договора ЕО и в Регламент № 1049/2001 относно публичния достъп до документи на институциите, поради недостатъчното им публикуване вследствие на приетата от тях форма и на ограничения достъп,
            
         
               —
            
            
               общия принцип на правна сигурност, със своя ретроактивен характер, като се има предвид, че се прилагат към проектите, одобрени от 2000 г. насам, и
            
         
               —
            
            
               задължението за мотивиране.
            
         По отношение на Решението от 25 юни 2008 г. жалбоподателят твърди, че освен че е основано на незаконосъобразна разпоредба, то нарушава член 7, параграф 1 от горепосочения Регламент № 1164/94 и член 17 от Регламент № 1386/2002, посочен по-горе, доколкото взема като базисна величина за изчисляването на корекцията прогнозата за разходите за възлагане на обществената поръчка, а не сертифицираните разходи — или при липса на такива — самата поръчка.